Още първата година се „запознах“ с една дама – Дамата с лампата – Флорънс Найтингейл. Жената, считана за основоположник на модерното сестринство. Жената, която оставя вярна на себе си и желанието да помага, въпреки несгодите на живота.

До ден днешен ние изучаваме и попиваме от материята, която ни учи, че преди всичко ние сме хора. Ние сме медицински сестри и нашата грижа, която предоставяме на пациентите, е свързана с милосърдие. Милосърдие, топлина и спокойствие. Трите компонента, които могат да бъдат основополагащи за една качествена грижа. Емпатията, добрата дума, изслушването на пациента, съвместно с положените грижи са предпоставка пациентът да се почувства добре и да придобие надежда, че ще оздравее.

Професията те избира – тя е призвание! Мисълта, че един ден ще полагам грижи за здравето и подобряване качеството на живот на пациентите, ми носи позитивизъм и удовлетворение. За да бъдеш медицинска сестра, не е достатъчно само и единствено да завършиш в университет и да започнеш работа, необходимо е желание, готовност и саможертва за своите пациенти и близки, когато имат нужда от теб.

В навечерието на годишнина от рождението на Флорънс Найтингейл, Международния ден на сестринството – 12 май – искам да споделя с вас, че за мен този ден не трябва да бъде само един ден, всеки ден трябва да бъде празник. Всеки ден трябва да се стараем да виждаме здрави, усмихнати и щастливи пациенти. За мен е важно да се научим да се уважаваме взаимно, да си помагаме, да бъдем екип, защото нашата мисия е една – Да спасим човешкия живот!

 **Стилиана Иванова – III курс, специалност „Медицинска сестра“**

Да си медицинска сестра означава да даряваш частица от себе си на всеки пациент, пренебрегвайки собствените си тревоги. Стъпвайки в отделението, се отричаш от човека извън униформата и навлизаш в изцяло нов отделен свят, за който подозират единствено медицинските специалисти – в света на болницата.

…………………

В най-горчивите дни те са хората, утешаващи малки и големи с лека усмивка. Хората, които полагат непрестанни грижи, а никой не се пита дори кога успяват да излязат в почивка. Колко са способни да се справят с това?

…………………

Не всеки може да посреща деня така близко до границата на живота и смъртта. Не всеки може да издържи на това да наблюдава как животът бавно напуска деца.

…………………

… за да види че поне едно дете е оцеляло, благодарение на нейните грижи. Тя ще избърше сълзите му, ще осигури максимален комфорт за престоя му, ще даде надежда и утеха на родителя, дори когато такава реално няма, а щом то напусне, ще го изпрати живо и здраво с победоносна усмивка. Това е единственият човек, за който не е важно да остане запомнен. Човекът, който обича хората, но не очаква да бъде обичан.

………………….

Те документират и помнят лицата, минали през тяхното отделение. За това не ти трябва дебел учебник, а голямо сърце. Респект към всички вас, които всеки ден дългът ви зове. Дълг, по-висш от парите и славата. Защото това, в най-общи линии, е светът на вашата ежедневна война в скрития от нашия свят – свят на болницата.

 **Марина Георгиева – I курс, специалност „Медицинска сестра“**

Ако болницата е един човешки организъм, лекарят е мозъкът, а медицинската сестра е сърцето.

Влюбих се в тази професия от момента, в който разбрах за нея. Да помагаш, без да очакваш нищо в замяна. Олицетворение на думата милосърдие. Това ме държи всеки ден над земята – от събуждането до заспиването.

………………………

…в очите на пациентите, пълни с тревога и скръб, тръпнещи в очакване на топла усмивка от НАС – медицинските сестри, които сме мостът между лекар и пациент. Без нас те няма да го прекосят успешно. Понякога в силата на добротата и голямото сърце се крие най-качественото лечение. А вие знаете ли цената на това да усмихнеш болен? Защото аз – ДА. Готова съм да я плащам всеки ден.

 Да бъдеш медицинска сестра е една от най-безкористните стъпки, които човек може да предприеме. В общество на толкова много различни раси, култури, обичаи и вярвания медицинската сестра е универсален дар за всички. Нейната мултифункционалност, всеотдайни грижи, съчувствие и любов към професията трябва да служат като напомняне за фундаменталната човечност всеки ден.

След като веднъж избереш тази професия, тя те омагьосва и само с думи не може да се опише „как” и „защо”, просто се случва. Медицинската сестра присъства в най-запомнящите се моменти в живота – от раждането на новия живот до смъртта. Ние винаги сме там, за да държим ръцете ви.

 ………………..

 Много пъти съм се съмнявала дали съм достатъчно добра и силна, но трябва да кажа, че вече на финалната права се чувствам изключително горда с избора си и успях да намеря красотата и чара в тази така благородна професия.

 Съвсем скоро ще имам честта да служа на другите и да помагам за промяната. Ние сме късметлии, че сме следващата вълна от медицински сестри в момент, в който сме най-необходими. Дълг и чест към Родината.

Честит професионален празник на всички медицински сестри! Каквото и да говорят за нас, не забравяйте, че имаме само от 3 до 5 минути да направим изкуствено дишане и да спасим живот!

 **Мария Цекина – III курс, специалност „Медицинска сестра“**

Сестринството е една от най-хуманните професии. Това не е просто една професия, то е призвание, то е мисия. Сестринската професия е всеобхватна и нужна. Освен професионалните умения, които притежава една медицинска сестра, като поставяне на инжекции, измерване на кръвно налягане и куп други задължения, тя трябва преди всичко да бъде състрадателна, миролюбива, смирена, дружелюбна. Това е професия, която, ако не работиш със сърце, не можеш да практикуваш. Хората, избрали да се борят за здравето, носят най-големите сърца, те, разбира се, на първо място са човеци като всички други, но са белязани от съдбата да поемат мисията на спасители. Не всеки човек може да изпълни този дълг.

………………………

Медицинската сестра е не само помощник на лекаря в практиката, в грижата за пациента, но в комуникацията помежду им и чисто човешки – в оказване на морална подкрепа, утеха и разбиране. Зад белите престилки на медицинските сестри стоят едни обикновени хора като всички останали – адвокати, брокери, алпинисти. Но, Хора, избрали да посветят живота си на една кауза. Да посветят усилията, труда, времето си в името на другите, в името на живота. Да дават винаги най-доброто, на което са способни, да се борят за човешкия живот. Защото той е безценен.

………………………

Сестрите в бели престилки са Ангелите на Земята, които обгрижват непрестанно своите пациенти. Те са там и правят всичко в името на здравето и живота. Те са тези, които реанимират прекършените души на хората. Медицинските сестри зашиват раните от страданието и страха на пациентите. Светлината, лъч по пътя на своите пациенти, намиращи се в труден момент, загубили вярата. Те хващат ръката на страдащия и извървяват неговия път заедно .

 **Десислава Павлова – III курс, специалност „Медицинска сестра“**

Пандемията от коронавирус или, както биха го нарекли мнозина, „чумата на 21-ви век“, е поредното предизвикателство за сестринската професия.

………………………

Коронавирусът не ги плаши, а дори ги мотивира да се трудят още повече, защото това – да се грижат за пациентите – е тяхното призвание. Всеки ден, без почивка, се грижат за пациентите с COVID-19, не защото така се налага и трябва да го правят, а защото го искат и за тях на първо място е здравето на населението.

……………………..

Да бъдеш медицинска сестра не е лесно, не и за всеки. Да бъдеш сестра е призвание, а не просто професия.

…………………..

Благодарим ви, че ви има, благодарение на вас днес светът е по-добро място и пациентите се чувстват сигурни във вашите ръце. Тази година е ваша и неслучайно в 2020 г. има 2 двойки еднакви цифри, защото светът винаги е бил устроен така: сестра и пациент, за който трябва да се грижи.

 **Зюлейха Ахмед – I курс, специалност „Медицинска сестра“**

С нарастването на броя на потвърдените случаи на COVID-19 медицинските сестри, които са част от първата линия в борбата с вируса, се оказват във все по-трудни ситуации на взимане на решения относно пациентите им и техния личен живот. Във времена на несигурност, те се изправят към едно предизвикателство, което все повече променя досегашния живот.

Всеизвестен факт е, че медицинските сестри са гръбнакът на здравеопазването и може да се каже и неговото сърце и душа. Пандемията COVID-19 тества всички нас, но медицинските сестри са на първа линия и се борят с огромните предизвикателства пред здравеопазването, поставени от вируса както у нас, така и по света.

……………………..

Освен професионално предизвикателство, COVID-19 поставя пред сестрите и трудни решения от етична гледна точка.

……………………..

…в разгара на тази криза е необходимо да преразгледаме нашите етични задължения в отговор на тежките условия и ограниченията, които пандемията налага.

……………………

В заключение може да се каже, че със сигурност залозите са големи и, за съжаление, невинаги има добри отговори като част от предизвикателствата, пред които медицинските сестри и всички медицински лица и доброволци са изправени днес. Част от това да можем да намерим целостта е да приемем реалността на нашата ситуация – а тя е, че живеем в несигурност и взимане на решения при ограничени и трудни обстоятелства и да не се поддаваме на паниката.

 **Снежина Димитрова – III курс, специалност „Медицинска сестра“**

Работя не само с желание и с пълна енергия, а с една единствена цел – да помогна на болните да се чувстват по-добре, да им давам колкото се може по-голяма възможност и време да се зарадват, да се освободят от това, което им тежи и измъчва денонощно, да знаят, че не са сами, да се усмихват, въпреки мъката, болките, отчуждеността от семействата си, да им вдъхна кураж, сили и вяра, че ще успеят да преборят болестта.

**Василена Василева Иванова – IV курс, специалност „Медицинска сестра“**

Медицинската сестра … е много повече тя е … приятел и съветник … може да е съпричастна с теб, може да запази твоята тайна.

**Фазиле Реджбова, I курс, специалност „Медицинска сестра“**

Не всеки може да издържи на ежедневните грижи за хора в лошо здравословно състояние. За да вършиш тази работа, трябва да я обичаш. Да изпитваш любов и загриженост към всяко едно човешко същество. Да даваш много от себе си, за да го върнеш към нормалния му ритъм на живот.

Сестрите водят война с всяка болест и зараза, а всяка битка, която се води, е за нашето здраве и благополучие, а тяхната награда са нашите погледи, изпълнени с благодарност.

**Екатерина Ангелова Площакова, I курс, специалност „Медицинска сестра“**

…Свързвайки изкуството със сестринството, преди 200 години се ражда личност, която създава едно ново различно и по-трудно за отличаване изкуство. …Сестринството е изкуство поради идеята на своето създаване, макар и не с красота да предизвиква възхищение, то събужда баланса и спокойствието, което може да донесе една красива картина на морски пейзаж, осигурявайки и пазейки здравето.

…Едно забравено и неоценено, невидимо изкуство, лекуващо и душите, и телата на хората. Възвишена магия, разграничаваща се от всичко друго. Както познаваме имената на творци, така познаваме и името на Флорънс Найтингейл. Тя е творец и създател на нещо, което не се вижда, но се усеща повече от всички други творби. Родена и кръстена на град, в който изкуството е навсякъде.

…Медицинска сестра е призвание и титла, която рядко се носи лесно. Отговорността в тежките моменти да доставиш радост и спокойствие чрез действията си. Не рисуваш картини и не пишеш ноти, но докосваш. Докосваш по начин, по който нищо друго не може. Качествата, които трябва да бъдат притежавани, не се обвързват само с науката и знанията, а с човечността и нежността. Да дадеш на болния сила и воля да се справи и да оставиш част от себе си в него, помагайки му да възвърне баланса в себе си. Както и всеки един творец е оставил част от себе си в творбите си и предава емоциите си на хората, наслаждаващи се на тях, така и медицинските сестри даряват част от самите тях, посвещавайки се да помогнат винаги.

…Светлината на нейната лампа ще осветява винаги пътя на медицинските сестри векове наред. Докато съществува човечеството, а и след него, защото изкуството е вечно, а сестринството е изкуство.

**Стефани Ивайлова Маркова, IV курс, специалност „Медицинска сестра“**